จากร้านเล็กๆ สู่ SABINA บริษัทชุดชั้นใน ที่มีมูลค่ามากสุดในไทย
จากร้านตัดเย็บเสื้อที่อยู่ภายในบ้านพักย่านตลาดพลู ฝั่งธนบุรีกับคนงานเพียง 20 คน เมื่อ 60 ปีที่แล้ว ใครจะไปคิดว่า ที่นั่นคือ จุดเริ่มต้นของธุรกิจที่มีมูลค่ากว่า 6,600 ล้านบาท ในชื่อ SABINA บริษัทผลิตชุดชั้นในที่ตอนนี้มีมูลค่าบริษัท (Market Cap) ที่มากสุดในประเทศไทย
19 ก.ค. 2563

จากร้านเล็กๆ สู่ SABINA บริษัทชุดชั้นใน ที่มีมูลค่ามากสุดในไทย /โดย ลงทุนแมน
จากร้านตัดเย็บเสื้อที่อยู่ภายในบ้านพักย่านตลาดพลู ฝั่งธนบุรีกับคนงานเพียง 20 คน เมื่อ 60 ปีที่แล้ว
ใครจะไปคิดว่า ที่นั่นคือ จุดเริ่มต้นของธุรกิจที่มีมูลค่ากว่า 6,600 ล้านบาท ในชื่อ SABINA บริษัทผลิตชุดชั้นในที่ตอนนี้มีมูลค่าบริษัท (Market Cap) ที่มากสุดในประเทศไทย
เรื่องนี้มีที่มาอย่างไร
ลงทุนแมนจะเล่าให้ฟัง
╔═══════════╗
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
╚═══════════╝
จุดเริ่มต้นของบริษัท ซาบีน่า จำกัด (มหาชน) หรือ SABINA เกิดขึ้นตั้งแต่ปี 2502 โดยคุณอดุลย์และคุณจินตนา ธนาลงกรณ์ โดยตอนนั้นทั้งคู่ได้ก่อตั้งธุรกิจห้างหุ้นส่วนจำกัด ในชื่อว่า ห้างยกทรงจินตนา เพื่อผลิตชุดชั้นในผู้หญิง โดยเป็นห้องเย็บเสื้อเล็กๆ ในตลาดพลู
ที่น่าสนใจคือ แม้ว่าทั้งคู่จะจบการศึกษาเพียงแค่ชั้น ป.4 แต่ด้วยความที่ทั้งคู่ต่างเป็นคนมีทักษะและความสามารถในการทำธุรกิจเป็นอย่างดี จึงทำให้กิจการของทั้งคู่เติบโตไปได้ดี
คุณจินตนา จะเป็นคนที่ทำหน้าที่ออกแบบและตัดเย็บชุดชั้นใน ขณะที่คุณอดุลย์ ที่เก่งเรื่องการตลาด จะเป็นคนคอยหาสถานที่ต่างๆ เพื่อเอาสินค้าไปวางขาย
สมัยนั้น ยังไม่มีป้ายโปสเตอร์ ยังไม่มีสื่อออนไลน์ เพื่อโฆษณาสินค้าให้เข้าถึงลูกค้าได้มากเหมือนปัจจุบัน
คุณอดุลย์ ก็ใช้วิธีจ้างคนมาตัดป้ายสังกะสี ใช้สีเขียนข้อความโฆษณาสินค้าของห้างจินตนา หลังจากนั้นก็เจาะรูเพื่อเอาเชือกคล้องแขวนตามหน้าร้านขายเสื้อผ้าในตลาดพาหุรัด
ชุดชั้นในจินตนาได้รับการตอบรับจากลูกค้าเป็นอย่างดี หลังจากนั้น ทั้งคู่ก็เริ่มขยายสินค้าไปตามตลาดต่างจังหวัด โดยช่วงแรกนั้น คุณอดุลย์ จะเป็นคนขับรถไปส่งของให้แก่ลูกค้าถึงที่ด้วยตนเอง
ธุรกิจของทั้งคู่เติบโตขึ้นเรื่อยๆ รุ่นที่ 2 ซึ่งเป็นรุ่นลูก จึงมีแนวคิดที่จะขยายธุรกิจ ขยายแบรนด์ บุกตลาดต่างประเทศ รวมทั้งการขยายกลุ่มลูกค้า เพื่อเจาะกลุ่มลูกค้าระดับกลางถึงระดับบน จากเดิมที่เน้นฐานลูกค้าในระดับกลางถึงระดับล่าง
โดยบริษัทที่ถูกก่อตั้งขึ้นคือ บริษัท เจ แอนด์ ดี แอพพาเรล จำกัด ก่อนที่จะเปลี่ยนชื่อมาเป็น บริษัท ซาบีน่า จำกัด (มหาชน) หรือ SABINA ในปี 2550 และเข้าจดทะเบียนในตลาดหลักทรัพย์ในปีต่อมา
ปัจจุบัน นอกจาก SABINA จะทำการออกแบบผลิตจำหน่ายชุดชั้นในผู้หญิงทั้งในและต่างประเทศแล้ว SABINA ยังรับเป็นผู้ผลิตชุดชั้นในให้กับแบรนด์ชุดชั้นในชั้นนำในต่างประเทศ (OEM)
แล้วผลประกอบการ 10 ปีที่ผ่านมาของ SABINA เป็นอย่างไร
ปี 2552 รายได้ 1,675 ล้านบาท กำไร 61 ล้านบาท
ปี 2562 รายได้ 3,295 ล้านบาท กำไร 413 ล้านบาท
รายได้เติบโตขึ้น 2 เท่า แต่กำไรเติบโตขึ้นเกือบ 7 เท่า ปัจจัยสำคัญของเรื่องนี้ก็คือ การที่สัดส่วนรายได้จากธุรกิจ OEM ของบริษัทลดลงจาก 31% ในปี 2552 มาอยู่ที่ประมาณ 9% ในปี 2562
 
ที่เป็นแบบนี้เพราะ การรับจ้างผลิตแบบ OEM บริษัทจะต้องสั่งซื้อวัตถุดิบ ตามที่ผู้ว่าจ้างกำหนด จึงทำให้ไม่มีอำนาจต่อรองในการสั่งซื้อวัตถุดิบมากนัก
ขณะที่เมื่อบริษัทมีการผลิตสินค้าภายใต้แบรนด์ตนเองมากขึ้น นอกจากจะช่วยทำให้ตั้งราคาขายสินค้าได้เองแล้ว ตอนซื้อวัตถุดิบเพื่อมาผลิตสินค้าก็สามารถสั่งซื้อได้ในจำนวนมาก จึงมีอำนาจในการต่อรองราคากับผู้ขายวัตถุดิบมากขึ้นด้วย
พอเรื่องเป็นแบบนี้ จึงทำให้กำไรขั้นต้นของบริษัทเพิ่มขึ้นอย่างมากในรอบ 10 ปีที่ผ่านมา
ปี 2552 กำไรขั้นต้นเท่ากับ 37.5%
ปี 2562 กำไรขั้นต้นเท่ากับ 54.4%
แม้ว่าปีนี้ผลประกอบการของ SABINA น่าจะได้รับผลกระทบบ้างจาก COVID-19 ทำให้มีการปิดสาขาที่อยู่ในห้างหลายที่
แต่ด้วยความที่สินค้าของบริษัทเป็นสินค้าจำเป็นสำหรับผู้หญิง ขณะที่ในช่วงการระบาดของ COVID-19 บริษัทได้ปรับตัวให้เข้ากับสถานการณ์ หันมาหารายได้อีกทาง ด้วยการผลิตหน้ากากอนามัยด้วย ก็ถือว่าเป็นการปรับตัวที่ดีของบริษัท
ปิดท้ายด้วยข้อมูลที่น่าสนใจ
ปัจจุบันมูลค่ากิจการ SABINA เท่ากับ 6,600 ล้านบาท ใหญ่กว่า WACOAL ที่มีมูลค่า 5,520 ล้านบาท
หมายเหตุ: บทความนี้ไม่ได้ชี้นำให้ซื้อหรือขายหุ้นเหล่านี้ การลงทุนมีความเสี่ยง โปรดศึกษาข้อมูลให้ครบถ้วนก่อนตัดสินใจลงทุนทุกครั้ง
----------------------
อัปเดตสถานการณ์และภาวะเศรษฐกิจกับ Blockdit  มีพอดแคสต์ให้ฟังระหว่างเดินทางด้วย
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-แบบฟอร์ม 56-1 ปี 2552, บริษัท ซาบีน่า จำกัด (มหาชน)
-แบบฟอร์ม 56-1 ปี 2562, บริษัท ซาบีน่า จำกัด (มหาชน)
-คำอธิบายและวิเคราะห์ของฝ่ายจัดการปี 2562, บริษัท ซาบีน่า จำกัด (มหาชน)
-